ΓΡΑΠΤΗ ΕΡΩΤΗΣΗ E-1055/98

υποβολή: Giacomo Santini (PPE) , Claudio Azzolini (PPE) και Umberto Scapagnini (PPE) προς την Επιτροπή

(6 Απριλίου 1998)

Θέμα: Ενθάρρυνση της χρησιμοποίησης αγροτικών προïόντων για μη επισιτιστικούς σκοπούς

Στο πλαίσιο της αναμόρφωσης της ΚΓΠ, σε μία Ανακοίνωσή της προς το Συμβούλιο και το Ευρωπαϊκό Κοινοβούλιο με τίτλο "εξέλιξη και μέλλον της ΚΓΠ" (COM(91)258 της 22 Ιουλίου 1991) η Επιτροπή υπογραμμίζει ότι: "πρέπει να ενθαρρυνθεί η χρησιμοποίηση των γεωργικών προϊόντων για μη επισιτιστικούς σκοπούς".

Εξάλλου, η Επιτροπή στήριξε τις μη επισιτιστικές χρήσεις των αγροτικών προϊόντων, ιδίως του Biodiesel, εγκρίνοντας πολυάριθμα σχέδια έρευνας και ανάπτυξης που χρηματοδοτούνται στα πλαίσια των προγραμμάτων THERMIE και ALTENER.

Τα ελαιούχα μη επισιτιστικής χρήσεως κάλυψαν σχεδόν όλες τις περιοχές παύσης της βιομηχανικής δραστηριότητας και το Biodiesel αντιπροσωπεύει μία από τις σημαντικότερες διεξόδους το 1996, 17 μονάδες παραγωγικής ικανότητας ενός εκατομμυρίου τόνων παρήγαγαν 450.000 τόνους βιοκαυσίμου, που αντιστοιχούν σε γεωργική παραγωγή 500.000 εκταρίων περίπου.

Η Λευκή Βίβλος για τις Ανανεώσιμες Πηγές Ενέργειας (που ενέκρινε η Επιτροπή στις 26 Νοεμβρίου 1997) θέτει στόχο τα βιοκαύσιμα να κατακτήσουν το 2 % της αγοράς των καυσίμων. Είναι απαραίτητη η πραγματοποίηση μιας επείγουσας παρέμβασης για την περίοδο εμπορίας 1998 εν αναμονή μιας διαρθρωτικής παρέμβασης στα πλαίσια της Ατζέντας 2000, διότι χωρίς λύση υπάρχει κίνδυνος να αποβούν μάταιες οι δραστηριότητες έρευνας και ανάπτυξης πολλών ετών τόσο από μέρους της βιομηχανίας όσο και του αγροτικού κόσμου, με αρνητικές συνέπειες στην αξιοπιστία της πολιτικής για τις ανανεώσιμες πηγές ενέργειας.

Σκοπεύει άραγε η Επιτροπή να θεσπίσει μέτρα για την ενθάρρυνση της παραγωγής σπόρων για μη επισιτιστικούς σκοπούς σε εδάφη υποχρεωτικής αγρανάπαυσης και, ειδικότερα, λαμβάνοντας υπόψη πως μόνο ένα ελάχιστο ποσοστό των εκτάσεων υποχρεωτικής αγρανάπαυσης καλλιεργείται, θα μεριμνήσει προκειμένου να χορηγηθούν περισσότερες ενισχύσεις στους αγρότες που καλλιεργούν προϊόντα για μη επισιτιστική χρήση από ό,τι σε εκείνους που δεν καλλιεργούν καθόλου;

Απάντηση του κ. Fischler εξ ονόματος της Επιτροπής

(16 Ιουνίου 1998)

Η παραγωγή ντίζελ βιολογικής προέλευσης με βάση ελαιούχα προϊόντα τα οποία παράγονται σε εκτάσεις οι οποίες έχουν τεθεί υποχρεωτικά σε αγρανάπαυση, κατέστη, τα τελευταία έτη, σημαντικός τομέας του ενεργειακού εφοδιασμού από ανανεώσιμες πηγές ενέργειας. Αληθεύει ότι η εξέλιξη αυτή η οποία παρουσιάζει, μεταξύ άλλων, πλεονεκτήματα από περιβαλλοντική άποψη, αποτελεί κατά κάποιο τρόπο υποπροϊόν του συστήματος της παύσης καλλιέργειας των γαιών. Και όμως, δεδομένου ότι η αναγκαστική αγρανάπαυση επινοήθηκε ως μέσο διαχείρισης της αγοράς των αροτραίων καλλιεργειών και το επίπεδό της μειώθηκε σημαντικά στα πρόσφατα έτη, το μέσο αυτό απεδείχθη, με την πάροδο των ετών, ως λιγότερο κατάλληλο για να διασφαλιστεί ο εφοδιασμός σε βιομάζα.

Όπως τονίζουν τα Αξιότιμα Μέλη του Κοινοβουλίου, η Επιτροπή δεσμεύθηκε, στο πλαίσιο των προγραμμάτων Thermie και Altener, κυρίως όμως με την υιοθέτηση της Λευκής Βίβλου σχετικά με τις ανανεώσιμες πηγές ενέργειας(1), τον Νοέμβριο 1997, να προωθήσει την ενεργειακή παραγωγή με βάση τη βιομάζα.

Στο πλαίσιο αυτό αλλά και ενώπιον των προκλήσεων που τίθενται από το πρόγραμμα δράσης 2000(2) για την προώθηση μιας ορθολογικότερης εξέλιξης της γεωργικής πολιτικής, πρέπει να εξεταστούν νέες δυνατότητες για να διασφαλιστεί ο σταθερός εφοδιασμός σε πρώτες ύλες για την βιομηχανία των βιοκαυσίμων και να εξεταστεί μια εναρμονισμένη προσέγγιση όσον αφορά τα φορολογικά μέτρα τα οποία εφαρμόζονται σήμερα σε εθνικό επίπεδο.

Στο πλαίσιο του προγράμματος δράσης 2000, η εθελούσια αγρανάπαυση θα πρέπει να διαδραματίσει σημαντικό ρόλο, λαμβανομένης υπόψη της δυνατότητας, την οποία έχουν τα κράτη μέλη, να επιτρέψουν στους παραγωγούς να παύσουν να καλλιεργούν έως το 100 % των αρόσιμων γαιών τους. Ενδεχομένως, οι εν λόγω γαίες μπορούν να χρησιμοποιηθούν για την καλλιέργεια πρώτων υλών οι οποίες προορίζονται για την παραγωγή ειδών εκτός των ειδών διατροφής, για παράδειγμα, για την παραγωγή βιοκαυσίμων.

Εξάλλου, οι προτάσεις της Επιτροπής προβλέπουν συμπλήρωση της πολιτικής της αγοράς μέσω νέας πολιτικής ανάπτυξης της υπαίθρου η οποία θα μπορεί να προσφέρει, επίσης, προοπτικές στον τομέα των ανανεώσιμων πρώτων υλών. Έτσι, τα κράτη μέλη θα μπορούν να λαμβάνουν κοινοτική ενίσχυση στο πλαίσιο των εθνικών προγραμμάτων τους τα οποία αποβλέπουν στην προώθηση επενδύσεων όσον αφορά προϊόντα εκτός των ειδών διατροφής.

(1) COM(97)599 τελικό.

(2) COM(97)2000 τελικό.